Document ID: 31992R2940

ΚΑΝΟΝΙΣΜΟΣ (ΕΟΚ) αριθ. 2940/92 ΤΗΣ ΕΠΙΤΡΟΠΗΣ της 9ης Οκτωβρίου 1992 για την τροποποίηση του κανονισμού (ΕΟΚ) αριθ. 3076/78 περί εισαγωγών λυκίσκου προελεύσεως τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1696/71 του Συμβουλίου της 26ης Ιουλίου 1971 περί κοινής οργανώσεως αγοράς στον τομέα του λυκίσκου (1), όπως τροποποιήθηκε τελευταία από τον κανονισμό (ΕΟΚ) αριθ. 3577/90 (2), και ιδίως το άρθρο 5 παράγραφος 3,
Εκτιμώντας:
ότι ορισμένες τρίτες χώρες παραγωγής λυκίσκου, εξάγουν μέρος της παραγωγής τους προς την Κοινότητα χωρίς εντούτοις να προσκομίζουν τη βεβαίωση ισοδυναμίας που αναφέρεται στο άρθρο 1 παράγραφος 2 του κανονισμού (ΕΟΚ) αριθ. 3076/78 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2264/91 (4), επειδή δεν έχουν αναγνωρίσει ορισμένες υπηρεσίες για την έκδοση αυτών των βεβαιώσεων ισοδυναμίας- ότι εντούτοις, προκειμένου να αποφευχθούν οι δυσχέρειες ορισμένων εμπορευομένων του τομέα αυτού, πρέπει να παραταθεί η άδεια χρησιμοποιήσεως της βεβαιώσεως ελέγχου για το λυκίσκο που κατάγεται από τις χώρες που δεν περιλαμβάνονται στο παράρτημα του κανονισμού (ΕΟΚ) αριθ. 3077/78 της Επιτροπής της 21ης Δεκεμβρίου 1978 σχετικά με τη διαπίστωση της ισοδυναμίας των βεβαιώσεων που συνοδεύουν το λυκίσκο που εισάγεται από τρίτες χώρες με τα κοινοτικά πιστοποιητικά (5), όπως τροποποιήθηκε τελευταία από τον κανονισμό (ΕΟΚ) αριθ. 2238/91 (6)-
ότι κατά τη διάρκεια ελέγχων που πραγματοποιήθηκαν από τις αρμόδιες αρχές των κρατών μελών, δυνάμει του άρθρου 7α του κανονισμού (ΕΟΚ) αριθ. 3076/78, διαπιστώθηκε ότι ορισμένες παρτίδες λυκίσκου που εισάγονται από τρίτες χώρες δεν είναι σύμφωνες με τα στοιχεία που αναφέρονται στη βεβαίωση ισοδυναμίας που συνοδεύει τα εμπορεύματα αυτά και συνεπώς θα πρέπει να ληφθούν τα κατάλληλα μέτρα-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λυκίσκου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3076/78 τροποποιείται ως εξής:
1. Στο άρθρο 4, παράγραφος 1, η ημερομηνία της "30 Απριλίου 1992" αντικαθίσταται από την ημερομηνία "30 Απριλίου 1994".
2. Στο άρθρο 7α προστίθενται τα ακόλουθα δύο εδάφια:
"Εάν οι αρμόδιες αρχές των κρατών μελών διαπιστώσουν ότι τα εξετασθέντα δείγματα δεν ανταποκρίνονται στις προαναφερόμενες ελάχιστες απαιτήσεις εμπορίας, δεν μπορούν να τεθούν σε ελεύθερη κυκλοφορία οι αντίστοιχες παρτίδες.
Όταν ένα κράτος μέλος διαπιστώνει ότι τα χαρακτηριστικά ενός προϊόντος δεν είναι σύμφωνα με τις ενδείξεις που αναφέρονται στο πιστοποιητικό ισοδυναμίας που συνοδεύει το προϊόν, το εν λόγω κράτος μέλος πληροφορεί σχετικά την Επιτροπή. Σύμφωνα με τη διαδικασία που προβλέπεται στο άρθρο 20 του κανονισμού (ΕΟΚ) αριθ. 1696/71, μπορεί να αποφασισθεί να αφαιρεθεί ο οργανισμός που έχει εκδώσει το πιστοποιητικό ισοδυναμίας για τα προϊόντα αυτά από τον κατάλογο του παραρτήματος του κανονισμού (ΕΟΚ) αριθ. 3077/78."
Άρθρο 2
Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Το σημείο 1 του άρθρου 1 εφαρμόζεται από την 1η Μαΐου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Οκτωβρίου 1992.

Labels: 3
17
5